'Ek los Schumacher nie uit nie' | Netwerk24
31 Mei 2021 06:08
Jean Todt, voormalige grootbaas van Ferrari en deesdae president van motorsport se beheerliggaam, die FIA, sê hy is steeds in noue kontak met Michael Schumacher se gesin en besoek die legendariese renjaer ook "twee keer per maand".
Destydse vennote en steeds boesemvriende... Jean Todt en Michael Schumacher. Foto: Getty Images
Todt en Schumacher, wenner van sewe F1-wêreldtitels, het noue bande gesmee toe hulle saamgespan het om Ferrari te help om een van die suksesvolste en mees oorheersende eras in die sport se geskiedenis te beleef.
Schumacher (52) het ernstige breinskade opgedoen in 'n ski-ongeluk in die Franse Alpe in 2013. Hy word sedertdien uit die openbare oog gehou en besonderhede van sy toestand is hoogs vertroulik.
Todt, een van slegs 'n handvol mense wat toegelaat word in die Schumacher-herehuis aan die oewer van die Geneefse meer, waar die Duitser herstel, sê hy gaan kuier gereeld om tyd saam met sy goeie vriend deur te bring.
"Ek sien Michael minstens twee keer per maand," het Todt aan die Italiaanse publikasie Corriere della Sera gesê toe hy gevra is of die Covid-19-pandemie hom verhoed om vir Schumacher te gaan kuier.
"Ek los hom nie uit nie. Hy, Corinna (Schumacher se vrou), die gesin ... ons het so baie ervaringe gedeel.
"Die prag van wat ons saam ervaar het, is deel van ons en die storie het nog nie geëindig nie."
Elisabetta Gregoraci, 'n model en televisiepersoonlikheid wat voorheen getroud was met Schumacher se eertydse F1-spanbaas Flavio Briatore, wat aan die stuur was van Benetton toe die F1-ikoon in 1994 en 1995 sy wêreldtitels saam met dié span verower het, het onlangs beweer hy kan deesdae slegs met sy oë kommunikeer.
Die vername neurochirurg Erich Riederer het einde verlede jaar in 'n nuwe dokumentêre program, wat op Franse televisie uitgesaai is, beweer Schumacher is in 'n "vegetatiewe toestand" en reageer nie teenoor sy familie nie.
Schumacher se seun, Mick (22), is vanjaar in sy F1-debuutjaar vir die Haas-span. – TeamTalk, Sportredaksie